La companyia europea Escena Erasmus arriba per primera vegada a Carcaixent de la mà de la Diputació
03 de Julio de 2024

Carcaixent

Escena Erasmus de la Universitat de València i l’Àrea de Cultura de la Diputació de València presenten una nova edició de la gira ‘Les Europes Menudes’, el programa de gira per municipis de la provincia de València que arriba per primera vegada a Carcaixent aquest divendres 5 de juliol amb l’obra ‘Qui soc jo quan ningú em mira’, una reflexió sobre la identitat.

L’obra teatral, escrita per Anna Marí i Daniel Tormo, amb direcció de Josep Valero, és el nou espectacle desenvolupat en el marc del premiat projecte teatral europeu de la Universitat de València, i aborda la qüestió de la identitat personal i col·lectiva de cadascú: “Perquè, què és el que ens defineix? Què és el que fa que ens sentim part d’un poble, d’un país, d’un equip de futbol, d’una ideologia, d’una comunitat de persones, d’algun lloc?”, diu la sinopsi.

“A partir dels testimoniatges i reflexions de les actrius i els actors procedents de cinc països diferents, Qui soc jo quan ningú em mira medita sobre qui som en un món convuls, de nou amenaçat per l’horror de la guerra, la mentida i l’absolutisme, però també per l’individualisme, l’autocensura i la projecció distorsionada del “jo” en el món virtual”, afegeix el director de l’obra, Josep Valero.

L'espectacle es representarà aquest divendres 5 de juliol a les 22 hores al Magatzem de Ribera de Carcaixent, l’entrada és lliure fins a completar l’aforament.

Els espectacles d’Escena Erasmus es van iniciar al 2010, protagonitzats per estudiantat Erasmus que també participa de la creació i redacció dels textos, s’hi han representat en més de 300 ciutats, pobles i centres penitenciaris, en festivals de teatre com els d’Almagro, Olite, Olmedo, Elx, Internacional de Santander, Alcalá, o en la Comissió Europea a Brussel·les.

El repartiment de 2024 el formen els italians Alice Vaccaro, Fabiana Quattrone, Giulia Sbraccia, Lucca Tinaro i Marta Toso, les franceses Doucia Lopez-Pueyo i Julie Mendez, l’alemanya Leonie Ronja, els valencians Carlos Baixauli, Sara Olivas i Sandra Pombo, i la basca June Otxoantesana.

Com a resultat de qualitat i èxit, Escena Erasmus ha sigut reconegut en diverses ocasions des de l’any 2011 en què va rebre el Premi Carlemany de la Joventut del Parlament

Europeu; en 2018 va guanyar la Menció d’Honor del Premi ‘Spotlight on Heritage in Culture and the Arts’ de la Lliga Europea d’Empreses d’Arts Escèniques a Brussel·les; en 2019, el Premi AVETID al millor projecte teatral valencià; en 2021, la Distinció “Lluís Vives”-Premi 9 d’Octubre del Consell de la Generalitat per l’aportació valenciana a la construcció europea; i en 2023, el Premi d’Honor de les Arts Escèniques Valencianes de l’Institut Valencià de Cultura-GVA.